આપણા જીવનના દરેક પાસાંની જેમ ઇન્ટરનેટ અને મોબાઇલ ટેકનોલોજીએ માર્કેંટિંગમાં પણ ક્રાંતિકારી પરિવર્તનો સર્જ્યાં છે. ડિજિટલ માર્કેંટિંગ ખૂબ ઝડપથી પ્રચલિત થઇ રહ્યું છે. ધીરે ધીરે અત્યાર સુધીના પરંપરાગત મિડિયા (છાપાં, ટી.વી., રેડિયો વગેરે) અને નવા મિડિયા વિકલ્પો વચ્ચેની ભેદરેખા ભૂંસાતી જાય છે. ડિજિટલ માર્કેંટિંગના આગમનથી માર્કેંટિંગ પ્રચારમાં અપ્રતીમ જુવાળ આવ્યો છે અને રોજ કંઇક નવા નવા પ્રકારના વિકલ્પોનું આવવું એક સામાન્ય વાત બની ગઇ છે. દરરોજ નવા વિકલ્પો, નવા વિચારો, નવી શોધખોળો, નવો અભિગમ, નવા ઉપાયોનો અમલ થતો જોવા મળે છે. આને કારણે માર્કેંટિંગની વર્તમાન પરિસ્થિતિમાં અનેક ભારેખમ પરિવર્તનો અચાનક જ થતાં જોવા મળે છે.